**ข้อมูลสำหรับประชาชน**

**ไข้อีดำอีแดง (Scarlet fever)**

ไข้อีดำอีแดงหรือ Scarlet fever เป็นโรคติดต่อที่เกิดจากเชื้อแบคทีเรีย สเตรปโตคอคคัสชนิดเอ (Streptococus group A) ซึ่งเป็นเชื้อที่ก่อให้เกิดโรคได้หลายชนิด เช่น คออักเสบ โรคติดเชื้อทางผิวหนังและโรคหัวใจหัวใจรูมาติก เป็นต้น อย่างไรก็ดีโรคที่เกิดจากเชื้อแบคทีเรียชนิดนี้ ส่วนใหญ่มีอาการไม่รุนแรง

**อาการแสดง**

ผู้ป่วยโรคอีดำอีแดงมักมีอาการเริ่มต้นคือ เจ็บคอ ปวดศีรษะ และมีไข้ ต่อมาเริ่มมีผื่นละเอียดสีแดงสัมผัสแล้วมีลักษณะคล้ายกระดาษทราย โดยผื่นจะเริ่มจากลำคอ รักแร้และหน้าอกช่วงบนลามลงมาตามลำตัวแขนขา หลังมีผื่น 2-4 วันผื่นจะเริ่มลอกออกโดยเฉพาะบริเวณปลายนิ้ว นิ้วเท้าและขาหนีบ ผู้ป่วยโรคอีดำอีแดงอาจมีปื้นขาวที่ลิ้นซึ่งต่อมาจะลอกออกภายในสองถึงสามวันทำให้ลื้นมีลักษณะบวมแดง นอกจากนี้ยังอาจมีอาการต่อมนำเหลืองที่คอโต ใบหน้าแดงรอบปากซีดอีกด้วย

**อาการแทรกซ้อน**

อาการแทรกซ้อนของโรคไข้อีดำอีแดงส่วนใหญ่มักเป็นอาการคลื่นไส้อาเจียน หากผู้ป่วยรับประทานยาไม่ครบต่อเนื่องอาจเกิดภาวะแทรกซ้อนที่รุนแรงขึ้นเช่น การติดเชื้อในหูชั้นกลางและไซนัส ปอดอักเสบ หรืออาจรุนแรงจนการติดเชื้อในกระแส  
โลหิต ติดเชื้อที่กระดูกและข้อหรือติดเชื้อในสมองได้

**การติดต่อโรค**

ผู้ป่วยโรคไข้อีดำอีแดงมักติดเชื้อผ่านการสัมผัสใกล้ชิด กับผู้ป่วยที่มีอาการหรือผู้ป่วยที่มีการติดเชื้อแบคทีเรียก่อโรคอยู่หรือหายใจเอาละอองฝอยที่ติดเชื้อเข้าทางระบบทางเดินหายใจ การติดเชื้อผ่านการรับประทานอาหารก็พบได้แต่น้อย

**ประชากรกลุ่มเสี่ยงและระบาดวิทยาของโรค**

โรคไข้อีดำอีแดงนั้นสามารถพบได้ตั้งแต่เด็กเล็กจนถึงผู้ใหญ่ จากรายงานเฝ้าระวังของสำนักระบาดวิทยากระทรวงสาธารณสุขพบว่าตั้งแต่วันที่1 มกราคมถึง 10 มิถุนายน 2554 พบผู้ป่วยแล้ว 524 ราย ส่วนใหญ่เป็นเด็กในกลุ่มอายุ 7-9 ปี แต่ก็มีรายงานว่าพบผู้ป่วยกลุ่มอายุอื่นๆเช่นกัน สถานการณ์โรคไข้อีดำอีแดงปี2554ในประเทศไทยยังไม่พบแนวโน้มการระบาดรุนแรงกว่าและยังไม่พบการระบาดแบบเป็นกลุ่มก้อนในประเทศ(ข้อมูลจากรายงานระบบเฝ้าระวังโรค สำนักระบาดวิทยา กรมควบคุมโรคกระทรวงสาธารณสุข)

**การวินิจฉัยโรค**

โรคไข้อีดำแดงนั้นสามารถวินิจฉัยได้จากประวัติและอาการแสดงของโรคโดยแพทย์

**การรักษา**

การรักษาโรคไข้อีดำอีแดงนั้น สามารถรักษาได้ด้วยการรับประทานยาฆ่าเชื้อที่เหมาะสม โดยผู้ป่วยควรรับประทานยาฆ่าเชื้อครบตามที่แพทย์สั่งเพื่อผลการรักษาที่ดี ปองกันการดื้อยาและภาวะแทรกซ้อนจากโรค

**ข้อปฏิบัติสำหรับประชาชน**

เนื่องจากยังไม่มีวัคซีนเพื่อป้องกันติดเชื้อจากแบคที่เรียสเตรปโตคอคคัส ชนิดเอ การป้องกันการติดเชื้อจึงสามารถทำได้โดยปฏิบัติตามแนวทางการป้องกันโรคติดเชื้อผ่านการสัมผัสและฝอยละอองดังนี้

1. ดูแลสุขภาพให้แข็งแรงอยู่เสมอ นอนพักผ่อนให้เพียงพอ และออกกำลังกายอย่างสม่ำเสมอ
2. หลีกเลี่ยงการสัมผัสใกล้ชิดกับผู้ป่วยไข้อีดำอีแดง
3. สวมหน้ากากอนามัยตลอดเวลาหากมีความจำเป็นต้องใกล้ชิดผู้ป่วย
4. ไม่ใช้สิ่งของร่วมกับผู้ป่วย โดยเฉพาะของใช้ส่วนตัวเช่น ผ้าเช็ดหน้า ผ้าเช็ดมือ เครื่องนอน เป็นต้น
5. ควรล้างมือบ่อยๆด้วยสบู่ หรือเจลแอลกอฮอล์ ก่อน-หลังสัมผัสผู้ป่วยหรือของใช้ของผู้ป่วย เป็นต้น
6. หลีกเลี่ยงพฤติกรรมการขยี้ตา แคะจมูกปาก
7. หากผู้ดูแลพบเด็กป่วยควรแยกเด็กป่วยออกจากเด็กปกติทันทีที่พบ
8. หากพบผู้ป่วยเป็นกลุ่มก้อนควรแจ้งเจ้าหน้าที่สาธารณสุข